OR ร่วมดูแลคนไทย ห่างไกล COVID-19
นายสนธิรัตน์ สนธิจิรวงศ์ รัฐมนตรีว่าการกระทรวงพลังงาน ร …
27 มี.ค. 2563

 นายสนธิรัตน์ สนธิจิรวงศ์ รัฐมนตรีว่าการกระทรวงพลังงาน ร่วมด้วย นายอรรถพล ฤกษ์พิบูลย์ ประธานกรรมการ บริษัท ปตท. น้ำมันและการค้าปลีก จำกัด (มหาชน) หรือ OR และ นางสาวจิราพร ขาวสวัสดิ์ ประธานเจ้าหน้าที่บริหารและกรรมการผู้จัดใหญ่ โออาร์ ร่วมประชาสัมพันธ์โครงการ “พีทีที สเตชั่น ร่วมดูแลคนไทย ห่างไกล COVID-19”
โดยจะแจกเจลแอลกอฮอล์สำหรับล้างมือขนาด 350 มิลลิลิตร ซึ่ง OR จัดซื้อมาจากบริษัทผู้ผลิตเจลแอลกอฮอล์ที่ได้รับการรับรองมาตรฐานการผลิตเครื่องสำอางจากสำนักงานคณะกรรมการอาหารและยา (อย.) ให้แก่ผู้ใช้บริการที่เติมน้ำมันทุกคัน ณ สถานีบริการน้ำมัน พีทีที สเตชั่น ในเขตกรุงเทพมหานครและปริมณฑลจำนวน 310 แห่ง รวมจำนวนทั้งสิ้นกว่า 1 ล้านชิ้น โดยพร้อมเริ่มแจกในวันที่ 16 มีนาคม 2563 เป็นวันแรก ที่สถานีบริการน้ำมัน พีทีที สเตชั่น สาขาวิภาวดี 11 จำนวน 4,000 ชิ้น
อีกทั้ง เนื่องด้วยข้อจำกัดด้านปริมาณเจลฯ ที่มีอยู่ในท้องตลาด ดังนั้น โออาร์ จะแจกเจลฯ ดังกล่าวในทุกวันจันทร์ ที่สถานีบริการน้ำมัน พีทีที สเตชั่น ทุกแห่งในเขตกรุงเทพฯ และปริมณฑล ระหว่างวันจันทร์ที่ 30 มีนาคม 2563 – วันจันทร์ที่ 20 เมษายน 2563 เฉลี่ยวันละประมาณ 250,000 ชิ้น เพื่อร่วมส่งเสริมสุขอนามัยที่ดีให้แก่ผู้บริโภคในช่วงสถานการณ์โรคติดเชื้อไวรัสโคโรน่า 2019 หรือโควิด-19 (COVID-19)